ASAP พลิกวิกฤติเป็นโอกาส เชื่อ “โควิด-19” หนุนยอดเช่ารถยนต์โต เหตุผดส.เลี่ยงรถสาธารณะ
ASAP พลิกวิกฤติเป็นโอกาส เชื่อ "โควิด-19" หนุนยอดเช่ารถยนต์โต เหตุผดส.เลี่ยงรถสาธารณะ
ASAP พลิกวิกฤติเป็นโอกาส เชื่อ "โควิด-19" หนุนยอดเช่ารถยนต์โต เหตุผดส.เลี่ยงรถสาธารณะ
26 มี.ค. 2563

นายทรงวิทย์ ฐิติปุญญา ประธานเจ้าหน้าที่บริหาร บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP เปิดเผยว่า สถานการณ์การแพร่ระบาดไวรัสโควิด-19 กระทบต่อภาพรวมเศรษฐกิจและความเชื่อมั่นของผู้บริโภค ทำให้เกิดการชะลอตัวในหลายภาคธุรกิจ เช่นเดียวกับกลุ่มธุรกิจรถยนต์ให้เช่าของไทยที่มีผลกระทบจากปัจจัยดังกล่าว แต่ขณะเดียวกันก็ทำให้เกิดโอกาสทางธุรกิจใหม่ ๆ ที่ส่งผลดีต่อผู้ประกอบการรายใหญ่ที่มีการบริหารจัดการแบบมืออาชีพ หลังพบว่าพฤติกรรมผู้บริโภคหันมาใช้บริการรถยนต์ให้เช่าจากผู้ประกอบการที่มีแบรนด์สินค้าที่น่าเชื่อถือและมีการจัดการที่สร้างความเชื่อมั่นให้แก่การใช้บริการเกี่ยวกับความปลอดภัยจากการโรคโควิด-19
ทั้งนี้ ปัจจุบันพบว่ารถยนต์ให้เช่าที่คิดค่าบริการตามจริง หรือ asap GO มีการสนองตอบที่ดีขึ้น ส่วนหนึ่งมาจากลูกค้าองค์กรที่หันมาเช่ารถเพื่อเดินทางไปติดต่อธุรกิจในประเทศแทนการโดยสารเครื่องบิน ขณะที่รถยนต์ให้เช่าระยะสั้นมีจุดให้บริการผ่าน asap Select ผ่านแฟรนไชส์จำนวน 4 แห่ง และศูนย์บริการรถเช่าของเอแซ๊ปในสนามบินอีก 7 แห่ง ซึ่งถึงแม้มีการหดหายไปจากนักท่องเทียวต่างชาติ แต่ก็ได้รับการตอบรับที่ดีขึ้นจากการเดินทางของคนในประเทศ ทำให้อัตราการใช้บริการยังเป็นที่น่าพอใจอยู่ และ asap มีมาตรการทำความสะอาดด้วยน้ำยาฆ่าเชื้อรถทุกคันหลังใช้งาน พร้อมประกันการเดินทางเพื่อสร้างความเชื่อมั่นให้แก่ผู้ใช้บริการ
“ปัจจัยลบที่เกิดจากโควิด-19 มีผลกระทบต่อภาพรวมธุรกิจในประเทศค่อนข้างมาก แต่จากพฤติกรรมการเดินทางของลูกค้าที่เปลี่ยนมาเดินทางโดยรถยนต์ โดยเลือกใช้รถเช่าจากผู้ประกอบการรายใหญ่ เพราะเชื่อมั่นเรื่องแบรนด์สินค้า มาตรฐานการให้บริการและการให้ความคุ้มครอง ทำให้ความต้องการใช้งานรถเช่าระยะสั้น ที่ถึงแม้จะลดลงในภาพรวมแต่ก็ยังถือว่าน้อยกว่าผลกระทบในตลาดทั้งหมด” นายทรงวิทย์ กล่าว
สำหรับธุรกิจรถยนต์ให้เช่าระยะยาวของ ASAP ได้รับผลกระทบจากปัจจัยลบโควิด-19 ไม่มาก เนื่องจากสัดส่วนกลุ่มลูกค้ากว่า 80% เป็นธุรกิจขนาดใหญ่ที่มีความแข็งแกร่งในการดำเนินงาน เช่น กลุ่มสถาบันการเงิน ธุรกิจค้าปลีก ธุรกิจโลจิสติกส์และธุรกิจพลังงาน ส่วนที่เหลือ บริษัทพยามยามเร่งให้ลูกค้าขยายสัญญาการเช่าออกไป โดยเสนอดีลที่ดีเพื่อกระตุ้นให้เกิดการตัดสินใจ ซึ่งพบว่าได้รับการตอบรับที่ดี จึงไม่มีความกังวลต่อธุรกิจรถเช่าระยะยาวมากนัก
 
 